युधिष्ठिर ने अपने भाइयों से कहा कि ‘गन्धर्व लोग बलात्कार से दुर्योधन को पकड़कर ले गए हैं और आज वह बाहरी लोगों के अधिकार में है। इस प्रकार यह हमारे कुल का ही तिरस्कार है। अतः शरणागतों की रक्षा करने और अपने कुल की लाज रखने के लिए शीघ्र अपने दिव्य अस्त्र-शस्त्रों सहित जाकर दुर्योध्न को छुड़ा लाओ।’ धर्मराज की यह बात सुनकर अर्जुन ने प्रतिज्ञा की कि ‘यदि गन्धर्व लोग समझाने-बुझाने से कौरवों को नहीं छोड़ेंगे तो आज पृथ्वी गन्धर्वराज का रक्तपान करेगी।’ सत्यवादी अर्जुन की ऐसी प्रतिज्ञा सुनकर कौरवों के जी-में-जी आया।